ที่ประชุมคณะกรรมการตรวจสอบ ครั้งที่ 1/2554 เมื่อวันที่ 1 มีนาคม 2554
ได้ประเมินความเพียงพอของระบบควบคุมภายในของบริษัทฯ
โดยสรุปความเห็นเกี่ยวกับความเพียงพอของระบบควบคุมภายใน เป็น 5 ส่วน ดังนี้

ส่วนที่ 1 องค์กรและสภาพแวดล้อม

เป้าหมายการดำเนินธุรกิจของบริษัทฯ ถูกกำหนดขึ้นอย่างชัดเจน เป็นไปได้ วัดผลได้ โดยบริษัทฯ
มีการจัดโครงสร้างองค์กรที่ช่วยให้ฝ่ายบริหารดำเนินงานอย่างมีประสิทธิภาพ
เพื่อช่วยให้บรรลุเป้าหมายที่ตั้งไว้ โดยมีข้อกำหนดและบทลงโทษ
ห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
บริษัทฯ มีนโยบายและระเบียบวิธีปฏิบัติงานในธุรกรรมด้านการเงิน
การจัดซื้อและการบริหารจัดการที่คำนึงถึงความเป็นธรรมต่อคู่ค้า เพื่อประโยชน์ของบริษัทฯ

ส่วนที่ 2 การบริหารความเสี่ยง

การบริหารความเสี่ยงของบริษัทฯ จัดทำโดยการประเมินความเสี่ยงในการประกอบธุรกิจ
ทั้งที่เป็นปัจจัยภายในและปัจจัยภายนอกอย่างสม่ำเสมอ
โดยวิเคราะห์ถึงสาเหตุที่ทำให้เกิดปัจจัยความเสี่ยง กำหนดมาตรการบริหารความเสี่ยง
รวมถึงติดตามการปฏิบัติตามแผนการบริหารความเสี่ยง

ส่วนที่ 3 การควบคุมการปฏิบัติงานของฝ่ายบริหาร

การปฏิบัติงานของฝ่ายบริหาร มีการแบ่งแยกหน้าที่ความรับผิดชอบ
ด้านการอนุมัติการบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน
ออกจากกันโดยเด็ดขาด

การอนุมัติการทำธุรกรรมของบริษัทฯ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว จะคำนึงถึงประโยชน์สูงสุดของบริษัทฯ
และพิจารณาเสมือนหนึ่งเป็นรายการที่กระทำกับบุคคลทั่วไป

ส่วนที่ 4 ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ อย่างเพียงพอเพื่อประกอบการตัดสินใจของคณะกรรมการ
ทั้งนี้กรรมการบริษัทจะได้รับหนังสือนัดประชุม
หรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
ล่วงหน้าโดยเฉลี่ย 7 วัน เอกสารประกอบการบันทึกบัญชีต่างๆ จัดเก็บไว้อย่างเป็นหมวดหมู่
และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

ส่วนที่ 5 ระบบการติดตาม

บริษัทฯ จัดให้มีการติดตามผลการดำเนินงานทั่วไป โดยเปรียบเทียบกับเป้าหมายการดำเนินธุรกิจ
การตรวจสอบการปฏิบัติตามระบบการควบคุมภายในที่มีขึ้นอย่างสม่ำเสมอ
โดยผู้ตรวจสอบภายในต้องจัดทำรายงาน
ผลการตรวจสอบเสนอโดยตรงต่อคณะกรรมการตรวจสอบและผู้ถูกตรวจสอบ
หากมีการตรวจสอบพบข้อบกพร่องอันเป็นสาระสำคัญ
จะต้องรายงานต่อคณะกรรมการตรวจสอบและฝ่ายบริหาร ภายในระยะเวลาอันสมควร
รวมถึงการรายงานความคืบหน้าในการปรับปรุงข้อบกพร่องดังกล่าวด้วย

รายงานของคณะกรรมการตรวจสอบ ประจำปี 2553

เสนอ ผู้ถือหุ้น บริษัท พัฒน์กล จำกัด (มหาชน)

คณะกรรมการตรวจสอบ ขอเสนอรายงานของคณะกรรมการตรวจสอบประจำปี สิ้นสุดวันที่ 31
ธันวาคม 2553 ดังนี้

คณะกรรมการบริษัท พัฒน์กล จำกัด (มหาชน)
ได้แต่งตั้งคณะกรรมการตรวจสอบของบริษัทประกอบด้วยกรรมการที่มิได้ดำรงตำแหน่งในคณะกรรมการบริหารและไม่มีส่วนได้เสียในการเป็นผู้ถือหุ้น
จำนวน 3 คน คือ นายสุชาติ สุขสุมิตร เป็นประธานคณะกรรมการตรวจสอบ นายวีระชัย ศรีขจร
และนายปรีชา จันทรางกูร เป็นกรรมการ

ในปี 2553 คณะกรรมการตรวจสอบได้จัดให้มีการประชุมทั้งหมด 8 ครั้ง
ผลการปฏิบัติงานของคณะกรรมการตรวจสอบมีสาระสำคัญ สรุปได้ดังนี้

1.  การกำกับดูแลกิจการ คณะกรรมการตรวจสอบได้ปฏิบัติตามหลักการกำกับดูแลกิจการที่ดี
    เพื่อให้การดำเนินกิจการของบริษัทมีความโปร่งใสและมีจริยธรรม
    ซึ่งจะก่อให้เกิดความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย
    บริษัทได้กำหนดนโยบายการกำกับดูแลกิจการที่ดีไว้เป็นลายลักษณ์อักษร ตั้งแต่ปี 2547
    เป็นต้นมา ดังที่ปรากฏในรายงาน 56-1

2.  การกำกับดูแลและสอบทานงบการเงิน
    คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี
    2553 ร่วมกับฝ่ายบริหารและผู้สอบบัญชี เพื่อให้มั่นใจว่า รายงานทางการเงินของบริษัทฯ
    และงบการเงินรวม ได้จัดทำขึ้นอย่างถูกต้องตามมาตรฐานการบัญชีที่รับรองโดยทั่วไป
    และมีการเปิดเผยข้อมูลอย่างเพียงพอครบถ้วน ถูกต้อง เชื่อถือได้ และทันเวลา
    นอกจากนี้ได้สอบทานการเปิดเผยรายการระหว่างกันของบริษัทฯกับผู้ที่เกี่ยวข้องกัน
    เพื่อให้มั่นใจว่าบริษัทฯได้ดำเนินงานตามเงื่อนไขธุรกิจและหลักเกณฑ์ที่ตลาดหลักทรัพย์กำหนด

3.  การกำกับดูแล การบริหารความเสี่ยง เนื่องจากบริษัทอยู่ในระหว่าง
    การทำแผนฟื้นฟูกิจการของบริษัท ซึ่งทำให้บริษัท
    มีความเสี่ยงในการใช้เงินทุนหมุนเวียนเพื่อกิจการของบริษัท
    คณะกรรมการร่วมกับฝ่ายบริหารของบริษัท ซึ่งเป็นผู้ทำแผนฟื้นฟูกิจการ
    ได้ปรับปรุงระบบการบริหารความเสี่ยงด้านการบริหารงานโครงการ
    ด้านการจัดการกระแสเงินสด การบริหารความเสี่ยงของลูกหนี้
    และด้านโครงสร้างการกู้ยืมของบริษัท
    โดยประเมินการบริหารความเสี่ยงที่มีผลกระทบและประเมินผลกระทบที่เกิดจากความเสี่ยง
    โดยภาพรวม บริษัท ได้มีการบริหารความเสี่ยง โดยการปรับระบบการควบคุมภายใน
    และการบริหารความเสี่ยงตลอดระยะเวลา 1 ปี ที่ผ่านมา
    ทั้งทำความเข้าใจกับพนักงานผู้มีส่วนร่วมสำคัญในการทำให้เกิดการควบคุมและบริหารความเสี่ยงขององค์กร
    ซึ่งคาดหวังว่าจะเห็นผลการบริหารจัดการนี้ในระยะเวลาอันใกล้

4.  การประเมินระบบการควบคุมภายใน จากผลการประเมินระบบการควบคุมภายในที่ปรากฎ
    คณะกรรมการตรวจสอบจึงได้มีมติให้ส่วนตรวจสอบภายใน
    ปรับแนวทางการประเมินการควบคุมภายในและการตรวจสอบ
    ให้สอดคล้องกับการกำหนดนโยบายเพื่อป้องกันความเสี่ยงของกิจการ
    ให้มีความคล่องตัวและทันต่อเหตุการณ์กับระบบการทำงานในปัจจุบันที่มีการเปลี่ยนแปลง

5.  การกำกับดูแลงานตรวจสอบภายใน คณะกรรมการตรวจสอบ
    ได้สอบทานการปฏิบัติงานของส่วนตรวจสอบภายในอย่างสม่ำเสมอ
    เพื่อให้มั่นใจว่าส่วนตรวจสอบภายในปฏิบัติงานอย่างมีประสิทธิผลและเป็นอิสระ

6.  การคัดเลือกผู้สอบบัญชี
    คณะกรรมการตรวจสอบได้พิจารณาร่วมกับคณะกรรมการบริหารของบริษัทเสนอแต่งตั้งสำนักงานสอบบัญชี
    บริษัท กรินทร์ ออดิท จำกัด เป็นผู้สอบบัญชีของบริษัท ประจำปี 2554
    และกำหนดค่าตอบแทนในจำนวนที่เหมาะสมกับปริมาณงาน

  -----------------------------------------------------------------------
  วันที่ 18 มีนาคม 2554

  ในนามคณะกรรมการตรวจสอบ

  []

  ( นายสุชาติ สุขสุมิตร )

  ประธานคณะกรรมการตรวจสอบ
  -----------------------------------------------------------------------